CELEX: 32007D0623(01)
Language: ro
Date: 2007-08-31 00:00:00
Title: 2007/623/CE: Decizia Comisiei din 31 august 2007 de stabilire a Grupului la nivel înalt al părților interesate independente privind povara administrativă

28.9.2007   
            
            
               RO
            
            
               Jurnalul Oficial al Uniunii Europene
            
            
               L 253/40
            
         
      DECIZIA COMISIEI
   
   din 31 august 2007
   de stabilire a Grupului la nivel înalt al părților interesate independente privind povara administrativă
   (2007/623/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   întrucât:
   
               (1)
            
            
               La 24 ianuarie 2007, Comisia a adoptat comunicarea intitulată „Program de acțiune privind reducerea poverii administrative în Uniunea Europeană” (1), în care și-a anunțat intenția de a aborda în mod transparent punerea în aplicare a acestui program de acțiune, prin implicarea părților interesate din întreaga Uniune Europeană și beneficiind în permanență de informațiile furnizate de acestea.
            
         
               (2)
            
            
               Programul de acțiune a fost aprobat de Consiliul European de primăvară din 2007, care a subliniat importanța obiectivului de reducere a poverii administrative cu 25 % până în 2012.
            
         
               (3)
            
            
               Comisia se consultă și cooperează deja pe această temă cu experți din statele membre, prin intermediul Grupului la nivel înalt de experți naționali pentru o legiferare mai bună, însă, pentru a asigura o interacțiune la fel de eficace cu celelalte părți interesate, ale căror informații sunt indispensabile pentru a atinge acest obiectiv ambițios de reducere, precum și în conformitate cu comunicarea menționată anterior, Comisia ar putea avea nevoie să recurgă la experiența unor specialiști reuniți în cadrul unui grup consultativ.
            
         
               (4)
            
            
               Este necesară, așadar, instituirea unui grup de experți în domeniul reducerii poverii administrative și stabilirea sarcinilor și a structurii acestuia.
            
         
               (5)
            
            
               Grupul ar trebui să consilieze Comisia cu privire la programul de acțiune, în special în ceea ce privește măsurile de reducere a poverii administrative preconizate de consultanți, prin organizarea unei consultări pe internet și a unor seminarii în statele membre.
            
         
               (6)
            
            
               Grupul ar trebui să fie compus din reprezentanți la înalt nivel și independenți ai părților interesate independente, aleși pe baza competențelor în domeniulunei mai bune legiferări și/sau în domeniile acoperite de programul de acțiune. Comisia se va asigura că interesele întreprinderilor mici și mari, ale partenerilor sociali, precum și ale organizațiilor de protecție a consumatorului și a mediului, inclusiv ale organizațiilor neguvernamentale, sunt reprezentate în mod adecvat.
            
         
               (7)
            
            
               Este necesară definirea unor norme privind divulgarea informației de către membrii grupului, fără a aduce atingere normelor Comisiei privind securitatea, astfel cum sunt menționate în anexa la Decizia 2001/844/CE, CECO, Euratom a Comisiei (2).
            
         
               (8)
            
            
               Datele cu caracter personal privind membrii grupului vor fi prelucrate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (3).
            
         
               (9)
            
            
               Este necesar să se stabilească o perioadă de aplicare a prezentei decizii. Comisia va examina la timpul cuvenit necesitatea unei prelungiri,
            
         DECIDE:
   Articolul 1
   Grupul la nivel înalt de părți interesate independente privind povara administrativă
   Se instituie Grupul la nivel înalt de părți interesate independente privind povara administrativă, denumit în continuare „grupul”, cu începere de la 31 august 2007.
   Articolul 2
   Misiune
   Misiunea grupului este să consilieze Comisia asupra programului de acțiune privind reducerea poverii administrative în Uniunea Europeană, al cărui scop este să reducă cu 25 % până în 2012 povara administrativă a mediului de afaceri decurgând din legislația UE.
   Grupul va trebui, în special:
   
               —
            
            
               să acorde consultanță în ceea ce privește măsurile de reducere a poverii administrative preconizate de consultanți, prin organizarea unei consultări pe internet și a unor seminarii în statele membre;
            
         
               —
            
            
               să consilieze Comisia, la cererea acesteia, cu privire la aspecte metodologice care ar putea să apară în programul de acțiune;
            
         
               —
            
            
               să propună alte acte legislative existente care ar putea fi incluse, dacă este nevoie, în exercițiul de evaluare la nivelul UE.
            
         Durata mandatului este de trei ani: acesta poate fi prelungit prin decizia Comisiei.
   Articolul 3
   Consultare
   (1)   Comisia poate consulta grupul în legătură cu orice aspect referitor la punerea în aplicare a programului de acțiune privind reducerea poverii administrative în Uniunea Europeană.
   (2)   Președintele grupului poate recomanda Comisiei să consulte grupul cu privire la un aspect specific. Grupul va oferi această consiliere doar atunci când primește o cerere scrisă din partea Comisiei.
   Articolul 4
   Componența — Numirea membrilor
   (1)   Grupul este constituit din cel mult cincisprezece membri.
   (2)   Comisia numește mai întâi președintele grupului. Membrii grupului sunt numiți ulterior de către Comisie, cu consultarea președintelui, din rândul părților interesate la nivel înalt, competente în domeniile prevăzute la articolul 2 și la articolul 3 alineatul (1).
   Membrii vor fi aleși pe baza competențelor în domeniul mai bunei legiferări și/sau în domeniile acoperite de programul de acțiune. Comisia se va asigura că interesele întreprinderilor mici și mari, ale partenerilor sociali, precum și ale organizațiilor de protecție a consumatorului și a mediului, inclusiv ale organizațiilor neguvernamentale, sunt reprezentate în mod adecvat.
   (3)   Membrii sunt numiți cu titlu personal și fac recomandări Comisiei independent de orice influențe externe, în conformitate cu prezenta decizie.
   (4)   Membrii grupului sunt numiți pentru un mandat de trei ani. Membrii grupului rămân în funcție până la data la care sunt înlocuiți sau până la încheierea mandatului lor.
   (5)   Membrii care nu mai sunt în măsură să contribuie în mod eficient la deliberările grupului, care demisionează sau care nu respectă condițiile prevăzute la alineatul (3) din prezentul articol sau la articolul 287 din tratat pot fi înlocuiți pe perioada rămasă din mandatul lor.
   (6)   Membrii grupului semnează, în fiecare an, un document prin care se angajează să acționeze în interes public, precum și o declarație care atestă absența sau existența oricărui interes care le poate compromite obiectivitatea.
   (7)   Numele membrilor sunt publicate pe website-ul Direcției Generale Întreprinderi și Industrie. Numele membrilor sunt colectate, prelucrate și publicate în conformitate cu Regulamentul (CE) nr. 45/2001.
   Articolul 5
   Mod de funcționare
   (1)   În acord cu Comisia, se pot înființa subgrupuri care să examineze aspecte specifice, pe baza unui mandat stabilit de grup. Aceste subgrupuri sunt dizolvate odată cu îndeplinirea mandatului lor. Dacă este cazul, vor fi consultate grupuri de părți interesate deja existente, care au competențe sectoriale, iar avizul acestora va fi transmis grupului și subgrupurilor.
   (2)   În cazul în care acest lucru este util și/sau necesar, Comisia sau președintele grupului, cu acordul Comisiei, poate invita experți sau observatori cu competențe speciale privind un anumit subiect înscris pe ordinea de zi să participe la deliberările grupului sau subgrupului.
   (3)   Informațiile obținute cu ocazia participării la deliberările grupului sau ale subgrupului nu sunt divulgate în cazul în care, în opinia Comisiei, aceste informații se referă la aspecte confidențiale.
   (4)   Grupul și subgrupurile sale se reunesc în mod normal la sediile Comisiei, în conformitate cu procedurile și programul stabilite de aceasta. Serviciile de secretariat sunt asigurate de către Direcția Generală Întreprinderi și Industrie.
   (5)   Grupul își stabilește regulamentul de procedură pe baza regulamentului de procedură standard adoptat de Comisie (4).
   (6)   Comisia va publica în general pe internet, în limba originală a documentului în cauză, orice rezumat sau concluzie care rezultă din activitatea grupului.
   Articolul 6
   Cheltuieli aferente întrunirilor
   Comisia rambursează cheltuielile de călătorie și, după caz, de ședere suportate de membri, experți și observatori în cadrul activităților grupului în conformitate cu normele Comisiei privind rambursarea cheltuielilor pentru experții externi.
   Membrii, experții și observatorii nu sunt remunerați pentru serviciile pe care le prestează.
   Cheltuielile de reuniune se rambursează în limitele bugetului anual alocat de către serviciile responsabile ale Comisiei.
   Articolul 7
   Aplicabilitate
   Decizia se aplică pe o perioadă de trei ani de la data adoptării sale de către Comisie.
   
      Adoptată la Bruxelles, 31 august 2007.
      
         
            Pentru Comisie
         
         Günter VERHEUGEN
         
         
            Vicepreședinte
         
      
   
   
      (1)  COM(2007) 23 final, 24 ianuarie 2007.
   
      (2)  JO L 317, 3.12.2001, p. 1. Decizie, astfel cum a fost modificată ultima dată prin Decizia 2006/548/CE, Euratom (JO L 215, 5.8.2006, p. 38).
   
      (3)  JO L 8, 12.1.2001, p. 1.
   
      (4)  A se vedea regulamentul de procedură standard — anexa III la documentul SEC(2005) 1004.